Салават концертларында әйттеләр

 Г.Тукайның тууына 120 ел тулуга багышланган программадан. 2006 ел

Нәкъ Рәсәй түрендә тора бер кала – Казан, диләр,
Яше инде меңне узган, җырлары – азан, диләр.
Зурмы дисәң – хәтәр зурдыр, эчкән суы – киң Идел.
Колачлап үлчәсәң әгәр – бер миллион колач килер.
Монда метро, парклар, танцевальня, цирк та бар.
Бик зирәк Бабай, Кремль, театрлар, …концерт та бар.

«Туган тел» шигыренең юбилеена багышланган программадан. 2009 ел

Робот: Мин кабатланмас, югары интеллектлы робот. Яхшы сыйфатларым санап бетергесез.

Ядкәр: Алай ук түгел. Бер бик зур кимчелегең бар.

Робот: Син минем сукыр эчәгем юклыгын кайдан белдең?

Ядкәр: Синең татар алфавитың юк, безнең телне белмисең. Димәк, безнең белән сөйләшә алмыйсың. Ничек син татар алфавитың булмаган килеш Татарстанга килдең, ә?

Робот: Мин килмәдем, мине алып килделәр. Мине алып килүче татарның татар алфавиты минекеннән дә югырак...

2009 елда Мәскәүдә узган программадан

Ядкәр: Заманны ничек кенә авыр димик, без барыбер бәхетле кешеләр. Безнең әле, шөкер, милләтебез исән. Җырлыйк дисәк – җырыбыз бар. Телебезне саклау да үзебездән тора.

Таһир: Һәр заман тарихка аерым вакыйгалары белән кергән. Кызык, без яшәгән чор ничегрәк язылыр икән тарих китабына?

Ядкәр: Онытылган шәхесләрне, Гаяз Исхакыйларны кайтарган чор булыр бу. Моңарчы тиңе булмаган татар патшасы Минтимер Шәймиев, җыр патшасы Илһам Шакиров заманасы булып язылыр. Заманалар үзгәрер – хәтер, тарих калыр. Һәм җыр калыр, гасырлардан-гасырларга күчәрдәй җыр – мәңгелек.

Укытучы елына багышланган программадан. 2010 ел

Укытучы: Без сезнең белән бергәләп Шаҗәрә Бәйрәмен яңартачакбыз. Безнең авылда элек 500 хуҗалык булган, мәктәпкә бер йорттан 3-4 бала чыгып киткән. Җыябыз шуларны. Уйлансыннар. Авыллары, нигезләре бөтенләй бетсә, кайтып баш куяр җирләре дә калмаслыгын аңласыннар.

Авыл малае: Абый, кайтмыйлар алар, әле ит вакыты түгел бит.

Укытучы: Кайтырлар, бәйрәмдә җырчы Салават та була дип хәбәр итәрбез. Җаннары булса кайтырлар.
Авыл малае: Җаннары, дигәннән, абый, беркөнне телевизордан җан исәбен алабыз, дип сөйләделәр. Ул ни дигән сүз?

Укытучы: Башка халыкларны башлап, татарларны җанлап исәпләячәкләр, дигән сүз ул, Гайнуллин.

Салаватның 50 яшьлек юбилеена багышланган программадан. 2011 ел

Ядкәр: Кем нәрсә өчен туа бит. Кемдер тәхет, кемдер җыр, кемдер башка нәрсә өчен. Менә син Салаватның юбилей кичәсен алып барырга дип килгәнсең. Килгәнче досьесын укыдыңмы? Нинди ул, нәрсә ярата, нәрсә яратмый, күңеленә тынычлыкны нидә таба, ә? 

Рифат: Мин сезгә шуны гына әйтә алам, бу холкы белән тынычлыкны вапши таба алмаячак ул.

Салават Низаметдинов һәм Салават Фәтхетдиновка багышланган «Ике Салават – бер сәхнә» программасыннан. 2011 ел

Салават Фәтхетдиновка акыл теше әле һаман чыкмаган, дип сөйлиләр. Ул «Нигә миңа акыл теше чыкмый икән?» – дип, докторга да барган инде. Доктор биргән язуда: «Это нормально для артистов. Пациент Фатхутдинов не является исключением из правил», дип язылган диләр язуны күргән кешеләр. Нормаль, әлбәттә, Әлфия апа Афзалованың акыл теше чыгу түгел сөт тешләре дә төшмәгән әле.

«Салават+Резеда = Альфред» программасыннан. 2012 ел, гыйнвар

Рифат: Ядкәр абый, сезгә мәктәптә математика кердеме ул?

Ядкәр: А как же.

Рифат: Кем белгән, вдруг әби патша заманында фәннәр икенче булгандыр. Керсә, әйтеп кара әле «+» белән «+» тартыламы әле берберсенә, әллә «–» белән «–» мы?

Ядкәр: И, бәби патша заманының надан элементы, ибн Рифат, бу бит физика законы, «+» кә «–» тартыла. 

Рифат: Нәрсәдер дөрес түгел бу концертта. Салават абый бөтен җирдә Әлфия апаны яратам дип сөйләп йөрде-йөрде дә, и вдруг, мә, сиңа! Резеда, имеш!

Ядкәр: Мин сиңа әйтәм бит инде Салаватның, Резеда Шәрәфиеваның, Альфред Якшимбетовның туган көннәре бер көнне булганга ул, дим.

Рифат: Әйтсәң соң, может миңа башка җавап кирәктер. Может мин гайбәт яратамдыр. Мин менә Алла Пугачева белән бер көнне тусам, аның белән «+» буламмы?
Ядкәр: Может...

Рифат: Нәрсә может?

Ядкәр: Алла барын да может. Тик сиңа Галкинның картайганын көтеп торасы була инде. Алай да синең бер «+»ең бар – Пугачеваның татарга чыгып караганы юк әле. Син беренче буласың.

Рифат: Әни генә ачуланыр инде

Ядкәр: Нәрсәгә?

Рифат: (бик уфтанып) Марҗага өйләнгәнгә...

25 еллык юбилей концертыннан. 2013 ел

Ядкәр: Һәр җан иясе, юлында кемнәр генә очрап, нинди генә хәлләр кылса да, барыбер гомере буе үз күңелендәге фәрештәсе белән шайтанын көрәштереп яши.

Таһир: Ә Салаватның күңелендә фәрештәлек күбрәкме икән, әллә шайтанмы?

Ядкәр: Салаватның күңелендә җыр күп аның, Гайнуллин.
  
	Земфира ГЫЙЛЬМЕТДИНОВА	
Сәхнә

	№ 9 |  	


